ตลาดสุขภัณฑ์ปีนี้โต 10% รับไทยเข้มแข็ง
สตาร์ ชี้ ตลาดสุขภัณฑ์ ปีนี้โตแน่ 10% หลังรัฐเดินหน้างบไทยเข้มแข็ง ขณะที่ผู้ผลิตทุกราย ปรับราคาขึ้นอีก 5-7% รับต้นทุนการผลิตขยับ
9 มี.ค. 2553

สตาร์ ชี้ ตลาดสุขภัณฑ์ ปีนี้โตแน่ 10% หลังรัฐเดินหน้างบไทยเข้มแข็ง ขณะที่ผู้ผลิตทุกราย ปรับราคาขึ้นอีก 5-7% รับต้นทุนการผลิตขยับ
นายสมชัย ว่องอรุณ กรรมการผู้อำนวยการ บริษัท สตาร์ ซานิทารีแวร์ ผู้ผลิตและจำหน่ายสุขภัณฑ์ยี่ห้อสตาร์ เปิดเผยว่า คาดการณ์ว่าตลาดสุขภัณฑ์ในประเทศปีนี้จะเติบโตขึ้น 10% จากจำนวน 3.5 ล้านชิ้น หรือคิดเป็นมูลค่าราว 3,000 ล้านบาท เนื่องจากรัฐบาลเร่งอัดฉีดงบประมาณกระตุ้นเศรษฐกิจผ่านโครงการไทยเข้มแข็ง ขณะเดียวกันงานก่อสร้างของภาคเอกชนก็เดินหน้า ส่งผลให้ผู้ผลิตในประเทศทุกราย 4-5 ยี่ห้อ จะต้องปรับขึ้นอีกเฉลี่ย 5-7% รวมถึงบริษัท ซึ่งคาดว่าจะเห็นได้ชัดตั้งแต่ไตรมาส 2 ปีนี้เพราะต้นทุนการผลิตโดยเฉพาะน้ำมันและแก๊สที่จะขยับสูงขึ้น
สำหรับกลยุทธ์การทำตลาดของบริษัทฯจะเน้นขยายตลาดส่งออกต่างประเทศ 70% และตลาดในประเทศ 30% แต่ในปีนี้จะเน้นเพิ่มสัดส่วนการขยายตลาดในประเทศเพิ่มขึ้น 10% หลังจากพบว่าลูกค้าในประเทศ โดยเฉพาะกลุ่มระดับกลาง-บนให้การตอบรับที่ดี
ปัจจุบันบริษัทมีกำลังการผลิตอยู่ 1 ล้านชิ้นต่อปี หรืออยู่ที่ 75% ของการเดินเครื่องผลิต ซึ่ง ในปีนี้จะเพิ่มกำลังการผลิตเป็น 85% หรือมีกำลังการผลิตเพิ่มอีก 10% โดยตั้งเป้ายอดขายไว้ที่ 250 ล้านบาท เติบโตขึ้นจากปี 2552 ประมาณ 10-15% ที่มียอดขาย 200 กว่าล้านบาท 
นายสมชัยกล่าวว่า ปีนี้บริษัทได้ฉลองครบรอบ 20 ปี จึงได้เน้นจัดกิจกรรมส่งเสริมการขายตลอดทั้งปี โดยใช้งบการตลาด 10 ล้านบาท โดยเตรียมออกสินค้าใหม่วางตลาดอย่างต่อเนื่อง โดยขายผ่านโฮมโปร และบุญถาวร รวมถึงร้านค้าวัสดุก่อสร้างที่เป็ฯเครือข่ายกว่า 300 ร้านค้า และระหว่างวันที่ 12-21 มี.ค.นี้ ทางบริษัท ยังได้ร่วมกับโฮมโปร ออกงาน โฮมโปร เอ็กซ์โป 2010 ครั้งที่ 11 ณ อิมแพ็ค เมืองทองธานี โดยให้ส่วนลดราคามากกว่า 50%